ચાઇનીઝ કુકરી ફરીથી ગાંડીતૂર થઇ છે. દુનિયાભરના શેરબજાર ગઇકાલે તેમાં વધુ એકવાર ઘવાયા છે. વર્ષ ૨૦૧૬ના કામકાજના છ દિવસમાં બે વખતના ઉત્પાતમાં વૈશ્વિક શેરબજારોને કમસેકમ અઢી લાખ કરોડ ડોલર એટલેકે ૧૬૭ લાખ કરોડ રૂપિયાનું નાહી નાખવું પડયું છે. ઘરઆંગણે સેન્સેક્સ ઇન્ટ્રા-ડેમાં ૨૪૮૨૬નું ૧૯ માસનું બોટમ બનાવી છેલ્લે ૫૫૫ પોઇન્ટના ધબડકામાં ૨૪૮૫૨ બંધ રહ્યો છે. નિફ્ટી ૧૭૩ પોઇન્ટ લથડીને ૭૫૬૮ હતો. ઇન્ટ્રા-ડેમાં નિફ્ટી ૭૫૫૬ થયો હતો. અર્થાત ૭૫૩૯નું વર્ષનું બોટમ માંડ-માંડ બચ્યું છે. જોકે આ લેવલ ગમે ત્યારે તૂટી શકે છે. સેન્સેક્સ નિફ્ટીના સવા બે ટકાના ધોવાણ સામે ગુરૂવારે મિડકેપ, સ્મોલકેપ, મેટલ, બેન્કેક્સ, રિયલ્ટી, પાવર, કેપિટલ ગુડ્ઝ, ઇન્ફ્રા, પીએસયુ, બીએસઇ-૫૦૦, ઓટો, પીએસયુ બેંક નિફ્ટી, ઇન્ડસ્ટ્રીઝ, બેઝિક મટીરીઅલ્સ જેવા બેન્ચમાર્ક અઢીથી સાડા ચાર ટકા ખુવાર થયા હતા. તાતા મોટર્સ છ ટકા, એક્સિસબેંક પાંચ ટકા, મારૂતિ સુઝુકી પોણા પાંચ ટકા, તાતા સ્ટીલ સાત ટકા, ભેલ સાત ટકા, હિન્દાલ્કો ૪.૭ ટકા, ઓએનજીસી સાડા ચાર ટકા, એસબીઆઇ સાડાત્રણ ટકા, રિલાયન્સ બે ટકા, લાર્સન પોણા ત્રણ ટકા, વેદાન્તા નવ ટકા, કેઇર્ન ઇન્ડિયા ૮.૪ ટકા, બેંક ઓફ બરોડા સાડા છ ટકા, જિંદાલ સ્ટીલ ૧૦ ટકા, જેપી એસો.પોણા નવ ટકા, અદાણી ગ્રુપમાં સાતેક ટકાની ખરાબી જોવાઇ હતી. માર્કેટનો આંતરપ્રવાહ જે રીતે કથળ્યો છે. તે જોતા શુક્રવારે કામકાજના બે કલાક ભારે જણાય છે. ર્માિજન ફન્ડિંગ તથા વીક્લી રમનારાનો માલ મોટા પાયે ફુટે તો પેનિકની હાલત પેદા થશે.